

















***Mrežnica, krška ljepotica***

Mrežnica teče kroz krško područje. To je plitki krš. Geološku osnovu čine jurski i kredni vapnenci, koji su tektonski jako poremećeni i oblikovani fluviokrškim procesima. Opći smjer pružanja toka Mrežnice određen je rasjedima okomitim na dinarski smjer pružanja.

Dolina Mrežnice duga je 71,4 km i najvećim je dijelom kanjonskog tipa. Od izvora do naselja Belavići prevladavala je dubinska erozija, a nizvodno od tog sela prevladavala bočna erozija. Dubinskom erozijom nastao je kanjon, koji je usječen u plitkom karlovačko-kordunskom kršu. Kanjon dominira dijelom Mrežnice uzvodno od sela Belavići, a dužina mu je oko 58 km. Dubinska erozija usporena je ili potpuno prekinuta zbog stvaranja sedrenih barijera, odnosno slapova. Ima ih 93, a nejednoliko su raspoređeni. Tako da se u dijelu gornjeg toka, od Čićinog mosta do Tržićkog mosta, na dužini do samo 5 km, nalazi čak 26 barijera, dok se isto toliko nalazi i na ukupnom donjem dijelu toka od Generalskog stola do ušća u Koranu, ali na dužini toka od 39 km. Neki od poznatijih slapova su Rončevića slap, Milkovića slap, Jagodića slap, slap Šušnjar, Klarića slap, Rebića slap, Vitasov slap i drugi. Nizvodno od Belavića, ulaskom u nizinsko područje dolina postaje šira, plića i asimetrična.

Zaštita Mrežnice

Nastojanja da se Mrežnica zaštiti zakonom traju već duže vrijeme. Već su se 1972. godine pojavile prve ozbiljnije inicijative zaštite Mrežnice kao zaštićenog krajolika, da bi se 1985. godine prostornim planom Hrvatske predvidjela zaštita Mrežnice kao parka prirode. Ova je ideja uključena je u Strategiju prostornog uređenja Hrvatske 1997. godine i Program prostornog uređenja Republike Hrvatske 1998. godine. Prema zadnjim planovima Mrežnica će se proglasiti zaštićenim prostorom do kraja 2007. godine. Ipak, veliki problem predstavlja miniranost velikog dijela njezinog prostora, kao i vojni poligon Eugen Kvaternik koji zauzima 12 km izvorišnog toka rijeke. Kako će se riješiti problem vojnog poligona u parku prirode, nije poznato.

Proglašenje Mrežnice parkom prirode omogućiti će bolju zaštitu prirodnih atraktivnosti, ali će i racionalnije gospodarenje rijekom. Smatra se da će doći i do gospodarskog razvitka prostora uz rijeku Mrežnicu, prije svega zbog razvoja turizma.. Važno je proglašenjem parka prirode osigurati zaposlenost okolnog stanovništva, kako ono ne bi ostalo bez izvora prihoda. U tom smislu veliki potencijal predstavljaju mlinovi (sl. 6.). Oni mogu predstavljati veliku turističku atrakciju. Međutim, njihovo je trenutno stanje loše. Od ukupno 37 mlinova ili njihovih ostataka deset ih je u uporabnom stanju i to dva kao restorani, dva kao male hidroelektrane, jedan kao pilana, a pet kao vikendice. Na turistički potencijal upućuje i oko 350 vikendica koje se nalaze uz Mrežnicu, uglavnom u njezinom donjem toku