**RODE Pripadnost**

razred:

 ptice (AVES)

2. podrazred:

novoptice (NEORNITHES)

podijela u dva nadreda:

1. nadred ili GEORNITHES, ptice koje žive na tlu i ptice močvarice

2. nadred ili DENDRORNITHES, ptice koje žive na drveću.

Bijela roda spada u prvi nadred, koji se dijeli u trinaest redova. Osmi red su rodarice (Cressores) od kojih je poznata porodica roda (CICONIIDAE) i rod rode (CICONIA) od kojih u Europi žive dvije vrste:

* bijela roda (Ciconia ciconia, Linné)
* crna roda (Ciconia nigra, Linne).

**Izgled**

Rodarice su dugovrate i dugonoge ptice impozantne veličine. Bijela roda je dužine oko 100 cm, a raskriljena čak i do 225 cm.

Perje joj je prljavobijele boje, osim crnih leđnih i crnih najdužih pokrovnih pera, kljun je crveno lakiran, a noge krvavocrvene boje.



**Rasprostranjenost i staništa**

Rode su rasprostranjene u Europi (Portugal, srednja Španjolska, Njemačka, Danska, Balkanski poluotok, srednja i južna Rusija), u sjevernoj Africi i u Aziji, gdje se i gnijezde.


Vole ravne nizinske krajeve bogate vodom, tj. livade s barama, potocima, močvarama. Rijetka su vrsta koja slobodno živi u prirodi, a ipak je usko vezana uz ljude: svojom prehranom i izborom mjesta za gniježđenje.



**Prehrana roda**

Bijela je roda mesojed i hrani se živim plijenom. Ribu će uloviti u plitkim ribnjacima, u rubovima rukavaca rijeka, te u zaostalim vodama, tj. močvarama.

Na poplavnim livadama traga za žabama, zmijama, puževima i gujavicama, a na suhim pokošenim livadama traži kukce, posebno veće skakavce. Rado se sladi i gušterima sljepićima.



Poznati su nam prizori u kojima bijele rode prate traktore na oranicama te iz nastalih brazda love male sisavce, miševe i voluharice. Takvim izborom plijena, koji se u strogom redu izmjenjuje ovisno o sezoni, bijela roda hrani i svoje mladunce.



**Gnijezdo i mladunci**

Gnijezdo je saćinjeno od bodljikavih izdanaka granja i pruća. Roda u njega snese 2–5 bijelih jaja na kojima sjede i mužjak i ženka naizmjence 30 do 32 dana.

Mladi su čučavci, a polijeću nakon šezdesetak dana. Ovisni su o svojim roditeljima koji im donose hranu i vodu. Hranu i vodu roda svojim mladuncima donosi u ždrijelnoj vrećici. Kad mladunci malo poodrastu, roditelji im donesenu hranu povraćaju u gnijezdo odakle je mladunci sami uzimaju.



Mladunci imaju crne noge i crn kljun, a kad odrastu, kljun i noge bit će crveni i tek tada dobit će svoj karakterističan izgled crvenokljune ptice.

Mlade su rode sposobne za tri mjeseca, zajedno s roditeljima, poći na svoju prvu seobu.

Za smještaj svoga gnijezda na području našeg promatranja, rode najčešće izabiru krovove gospodarskih zgrada i stambenih kuća (računajući i dimnjake, oko 70% populacije), rijetko biraju drveće (4%), a vrlo često električne stupove visoko i nisko naponske mreže (26%).



**Pjeva li roda?**

Posebno je obilježje bijele rode da ona nema pjevalo ( syrinx ) kao ostale ptice pa se glasa na drugi način,  klepetanjem. Zvuk nastaje udaranjem gornjeg kljuna o donji, a ptica pritom zabacuje glavu i vrat na leđa.


Klepetanje pri slijetanju u gnijezdo ili pri udvaranju parova najljepši su prizori vezani uz ponašanje bijele rode, a to se vrlo jasno čuje ujutro.

Ako se osvrnemo na naše područje istraživanja, takve zvukove možemo najbolje doživjeti u Donjoj Kupčini (zaselak Gorenci ) gdje na malom prostoru ima oko tridesetak gnijezdećih parova.

**Seobe roda**

Postoje dva smjera kojima se rode Europe koriste u svojoj seobi na zimska staništa. To su istočni i zapadni.

Rode koje se koriste zapadnim smjerom, putuju preko Francuske, Španjolske, Gibraltara, pa sve do sjevernih i zapadnih dijelova Afrike.



Rode Hrvatske pripadaju istočnoj populaciji jer u svoja afrička zimovališta sele istočnim putem, tj. Europu napuštaju preko Bospora i Dardanela. Do Bospora prelaze preko Rumunjske ili Bugarske (ili obiju država, ovisi odakle su). Nakon toga prolaze preko Izraela, pa preko Turske, Sinajskog poluotoka, duž rijeke Nil, istočnim dijelom Afrike do Sudana, a neke nastavljaju put i do Južne Afrike

**Europska sela roda**

Prvo naselje u Hrvatskoj koje je dobilo takvu titulu još 1996. godine je selo [Čigoć](http://www.cigoc.hr/) u [Lonjskom polju](http://www.pp-lonjsko-polje.hr/) koje je tada imalo 56 rodinih gnijezda, a samo 124 stanovnika

[](rode_pokuplja/images/cigoc.JPG)

Ostala naselja koja su postala Europskim selima bijelih roda su:



Selo Donja Kupčina ima oko 500 kuća  u kojima živi približno 1300 stanovnika, a sa krajem 2002. godine tamo je bilo 40 rodinih gnijezda.

Ako te podatke usporedimo s podacima o Europskim selima bijelih roda, vidjet ćemo da jedino njemačko selo ima više rodinih gnijezda po stanovniku od sela Donja Kupčina. Zbog toga smatramo da je Donja Kupčina zaslužila takvu titulu.

[](rode_pokuplja/images/roda_9.JPG)